CELEX: C2006/326/138
Language: da
Date: 2006-12-30 00:00:00
Title: Sag T-311/06: Sag anlagt den 7. november 2006 — FMC Chemical og Arysta Lifesciences mod EFSA

30.12.2006   
            
            
               DA
            
            
               Den Europæiske Unions Tidende
            
            
               C 326/65
            
         Sag anlagt den 7. november 2006 — FMC Chemical og Arysta Lifesciences mod EFSA
   (Sag T-311/06)
   (2006/C 326/138)
   Processprog: engelsk
   Parter
   
      Sagsøgere: FMC Chemical SPRL (Bruxelles, Belgien) og Arysta Lifesciences SAS (Nogueres, Frankrig) (ved advokaterne C. Mereu og K. Van Maldegem)
   
      Sagsøgt: Den Europæiske Fødevaresikkerhedsautoritet (EFSA)
   Sagsøgernes påstande
   
               —
            
            
               Det foreliggende søgsmål antages til realitetsbehandling og der gives medhold i påstandene.
            
         
               —
            
            
               EFSA's konkluderende rapport med titlen »Conclusion regarding the peer review of the pesticide risk assessment of the active substance Carbofuran« (konklusioner vedrørende revideringen af risikovurdering af pesticider af det aktive stof Carbofuran) annulleres.
            
         
               —
            
            
               I henhold til artikel 63 og 64 i Rettens procesreglement tilpligtes EFSA og/eller Kommissionen for De Europæiske Fællesskaber at fremlægge forslaget vedrørende (ikke-)optagelsen af Carbufuran i bilag I til direktiv 91/414/EØF, som den har til hensigt at forelægge den rådgivende gruppe for fødevarekæden, dyresundhed og plantesundhed til afstemning ved dennes møde den 22.-24. november 2006, eller ved et andet møde.
            
         
               —
            
            
               Det fastslås, at artikel 20 i Kommissionens forordning (EF) nr. 1490/2002 er ulovlig og ikke finder anvendelse på sagsøgerne eller på vurderingen af deres Carbofuran-dossierer.
            
         
               —
            
            
               EFSA tilpligtes at erstatte de af sagsøgerne lidte tab som følge af den anfægtede foranstaltning, og ved mellemdom fastslås det på dette trin, at EFSA er forpligtet til at erstatte sagsøgerne de tab, de har lidt, samt at forbeholde parterne ved aftale at fastsætte erstatningen, som i mangel på en sådan aftale fastsættes ved dom.
            
         
               —
            
            
               EFSA tilpligtes at betale sagens omkostninger.
            
         Søgsmålsgrunde og væsentligste argumenter
   Det foreliggende søgsmål er i henhold til artikel 230 EF anlagt til annullation af EFSA's afgørelse af 28. juli 2006, hvori der træffes endelig afgørelse i vurderingen af det aktive stof Carbofuran i henhold til direktiv 91/414/EØF (1) (»plantebeskyttelsesdirektivet«), i det omfang afgørelsen ikke omfatter eller ikke tager hensyn til væsentlige nye beviser vedrørende Carbofuran, som sagsøgerne har indgivet til den rapporterende medlemsstat Belgien, og i det omfang den opstiller nye krav til data, der bygger på anvendelsen af nye vejledende dokumenter med tilbagevirkende kraft, hvilket sagsøgerne ikke kunne forudse, hvorfor det ikke videnskabeligt var muligt at foretage nye undersøgelser og fremlægge dem i tide.
   Sagsøgerne gør specifikt gældende, at den anfægtede foranstaltning udgør det endelige processuelle skridt i den administrative vurdering af stoffet i henhold til Kommissionens forordning (EF) nr. 451/2000 af 28. februar 2000 (2) om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i plantebeskyttelsesdirektivet, som ændret ved Kommissionens forordning nr. 1490/2002 (3), i forhold til hvilke sagsøgerne anfører, at de er de eneste anmeldere og de primære leverandører af data.
   Hermed rejser sagsøgerne også en ulovlighedsindsigelse mod artikel 20 i forordning (EF) nr. 1490/2002, som bestemmer, at EFSA skal inddrages i vurderingen af aktive stoffer, som er omfattet af vurderingens anden fase, idet forordningen kræver, at EFSA vurderer, hvorvidt det pågældende stof kan forventes at opfylde sikkerhedskravene i plantebeskyttelsesdirektivet og optages i bilag I hertil. Helt konkret hævder sagsøgerne, at den ovennævnte forordning, som trådte i kraft på et tidspunkt, da sagsøgerne havde færdiggjort deres fuldstændige dossierer, ikke kan anvendes med tilbagevirkende kraft på den igangværende vurdering af Carbofuran, og at den anfægtede foranstaltning følgelig ikke kan tjene som grundlag for et kommissionsforslag vedrørende optagelsen af Carbofuran i bilag I til plantebeskyttelsesdirektivet.
   Sagsøgerne nedlægger endvidere påstand om erstatning for de tab, de har lidt som følge af EFSA's adfærd under Carbofuran-vurderingsproceduren og vedtagelsen af den anfægtede foranstaltning.
   
      (1)  EFT L 230, s. 1.
   
      (2)  EFT L 55, s. 25.
   
      (3)  EFT L 224, s. 23.